ג'מאל ח'אשוקג'י

קורות חיים

ח'אשוקג'י נולד בעיר מדינה בשנת 1958, בן למשפחה עשירה ומפורסמת בסעודיה. סבו, מוחמד ח'אשוקג'י, היה רופאו האישי של המלך אבן סעוד, מייסד ממלכת ערב הסעודית. דודו של ח'אשוקג'י היה סוחר הנשק עדנאן חשוגי, ובן דודו הוא דודי אל-פאייד, בן זוגה של דיאנה, הנסיכה מוויילס.
ח'אשוקג'י למד בבית ספר יסודי ותיכון בארצו, ובשנת 1982 קיבל תואר ראשון במנהל עסקים מאוניברסיטת מדינת אינדיאנה . בשנים 1983–1984 עבד כמנהל אזורי של רשת חנויות ספרים. בשנים 1985–1987 עבד ככתב של Saudi Gazette, עיתון סעודי בשפה האנגלית, ובעיתון הסעודי בערבית "עוכאז" (عكاظ). המשיך לעבוד ככתב עבור יומון וכתבי-עת ערביים, בהם "א-שרק אל-אווסט", "אל-מג'לה" ו"אל-מוסלימון". בשנים 1991–1999 היה עורך ראשי של העיתון "אל-מדינה", היוצא לאור בג'דה. בשנים אלה היה גם כתב חוץ באפגניסטן ובאחדות ממדינות ערב.
בשנים 1999–2003 היה סגן עורך של Arab News, עיתון סעודי בשפה האנגלית. בשנת 2003 היה במשך פחות מחודשיים עורך ראשי של העיתון הסעודי "אל-וטן". הוא פוטר על ידי משרד האינפורמציה הסעודי לאחר שהתיר פרסום של טור שמתח ביקורת על התאולוג האסלאמי בן המאה ה-13 אבן תיימיה. בעקבות זאת יצא ח'אשוקג'י לגלות מרצון בלונדון והיה עוזרו לענייני תקשורת של הנסיך טורקי אל-פייסל, בעת שזה כיהן כשגריר ערב הסעודית בארצות הברית. באפריל 2007 מונה שוב לעורך ראשי של "אל-וטן". פרסום טור שנגד את עקרונות הסלפיה הוביל להתפטרותו במאי 2010. הוא מונה על ידי אל-וליד בן טלאל לדירקטור בערוץ החדשות "אל-ערב" שפעל מבחריין. בנוסף שימש פרשן פוליטי באמצעי תקשורת סעודיים ובינלאומיים, בהם MBC,‏ BBC, אל-ג'זירה ו-Dubai TV. טורי דעה שלו פורסמו בקביעות ברשת הטלוויזיה אל-ערביה.

דעותיו

בדצמבר 2016 פרסם העיתון הבריטי "אינדפנדנט" שח'אשוקג'י מוחרם על ידי השלטונות הסעודיים, משום שמתח ביקורת על דונלד טראמפ. בספטמבר 2017 החל לכתוב בעיתון "וושינגטון פוסט" ומתח ביקורת על החרם על קטר בהובלת ערב הסעודית, על העימות בין ערב הסעודית ללבנון בעת ביקורו של ראש ממשלת לבנון, סעד אל-חרירי, בריאד, על העימות הדיפלומטי בין ערב הסעודית לקנדה, ועל ההגבלות בערב הסעודית על אמצעי התקשורת. הוא שיבח רפורמות אחדות של יורש העצר הסעודי, מוחמד בן סלמאן, כגון ההיתר לנהיגת נשים, אך מתח ביקורת על מאסרן של פעילות למען זכויות נשים בערב הסעודית, ובהן לוג'יין אל-הד'לול, אימאן אל-נאפג'אן ועזיזה אל-יוסף . הוא מתח ביקורת גם על הבנייה הישראלית ביהודה ושומרון וטען שהסכמי אוסלו מתו. במספר הזדמנויות הביע דעות אנטישמיות.
באוקטובר 2018 היו לח'אשוקג'י 1.7 מיליון עוקבים בטוויטר, שהפכו אותו לבר-סמכא פוליטי מוביל בעולם הערבי.

פרשת הרצח

ב-2 באוקטובר 2018 נכנס ח'אשוקג'י לקונסוליה הסעודית באיסטנבול שבטורקיה על מנת לטפל במסמכי הגירושין שלו כדי להינשא בשנית. ארוסתו חדיג'ה ג'נקיז, שהמתינה לו בחוץ, התלוננה לאחר מספר שעות כי ח'אשוקג'י לא יצא מהקונסוליה.
בתקשורת ברחבי העולם נטען כי כוחות הביטחון הטורקיים הציגו ראיות כי 15 סעודים בהם מנתח, איש צבא וחמישה אנשי אבטחת אישים של מוחמד בן סלמאן הגיעו לטורקיה ב-2 באוקטובר, עינו את ח'אשוקג'י בקונסוליה, וביתרו את גופתו. שר הפנים של סעודיה הכחיש בתחילה את ההאשמות כלפי ארצו. ב-19 באוקטובר פרסם משרד החוץ הסעודי הצהרה כי ח'אשוקג'י נהרג בקטטה בקונסוליה, וכי המעורבים בדבר ניסו להסתיר זאת.
כמעט שנה לאחר הירצחו, רגעיו האחרונים בקונסוליה פורסמו בעיתון הטורקי סבאח. על פי דיווחים אלו, ההקלטות שנאספו על ידי סוכנות הביון הטורקית מצביעות על חיסולו של ח'אשוקג'י בידי חוליה שבה נמנו מאהר אבו זאיד מוטראב וד"ר סלאח מחמוד אל-טובאייקי, שתפקידו היה לבתר את גופת חאשוקג'י לאחר החיסול. ההקלטה חושפת את תיאור רציחתו: ח'אשוקג'י בא לקונסוליה והוא מלווה על ידי אדם המוכר לו לקומה השנייה. בשלב שבו החל לחשוד בדברים שאינם כשורה, אמר: "תשחררו אותי, מה אתם חושבים שאתם עושים?". לאחר שהוא הוכנס לחדר חקירות, מוטראב הודיע לו כי בעקבות הוראת האינטרפול עליהם להחזיר אותו לריאד שבערב הסעודית. ח'אשוקג'י התעקש כי אין נגדו כל תביעה, וציין כי ארוסתו ממתינה עליו מחוץ לקונסוליה. אחד מחברי החוליה נשמע כשהוא דורש מח'אשוקג'י לחדול מדיבוריו ולשתוק. ח'אשוקג'י התבקש על ידי מוטראב לכתוב לבנו שלא ידאג אם אינו מצליח לאחוז עמו קשר בזמן הסמוך, אולם הוא סירב למלאות זאת. מוטראב לחץ עליו לבצע את שנדרש, בפנייה אליו: "תעזור לנו כדי שנוכל לעזור לך, כי בסוף אנחנו ניקח אותך בחזרה לערב הסעודית ואם לא תעזור לנו אתה יודע מה יקרה בסוף". בשלב זה ח'אשוקג'י חושד - על סמך מגבות רבות שראה במקום - כי עומדים לסמם אותו, והוא שואל אם אכן קיימת כוונה כזו. אל-טובאייקי עונה לו כי הם עומדים להרדים אותו. לאחר שסומם, מעט לפני שמאבד את הכרתו, נשמע חאשוקג'י קורא בבקשה שלא יסגרו את פיו. לאחר מכן אמר "יש לי אסתמה; אתם תחנקו אותי". על פי החשד, בשלב זה חברי החוליה שמו שקית פלסטיק על ראשו על מנת לחנוק אותו למוות. קולות מאבקו מול מחסליו נשמעים לאחר מכן, כשברקע נשמעים מדי פעם חברי החוליה שואלים למצבו, אם כבר נרדם. טרם נשימתו האחרונה נשמעים קולות מתגברים של מאבק ושל חניקה, עד שהם חדלים לבסוף. ברקע עולים קולות אחרים של כליו של אל-טובאייקי שהחל במלאכת ביתור הגופה. בשעה 13:39, כ-25 דקות לאחר כניסתו לקונסוליה, נשמע מסור הניתוח שפועל במשך כחצי שעה.

תגובות מדיניות לרציחתו

טורקיה, שהרצח בוצע בשטחה, עסקה בנושא מתחילתו וחתרה לגילוי האמת בפרשה, בין השאר בהצהרות של הנשיא ארדואן.
מתחילת היעלמותו של ח'אשוקג'י הייתה ציפייה לתגובה של ארצות הברית. חוקרי המכון למחקרי ביטחון לאומי תיארו את הדילמה של הממשל האמריקאי: "תגובות הנשיא טראמפ וגורמי הממשל האחרים מאז תחילת הפרשה משקפות התפתלות הנעה בין הבנה כי התנהלות ערב הסעודית אינה יכולה לעבור ללא תגובה, לבין שאיפה לא להודות בכישלון המדיניות עד כה מול הממלכה, בכלל זה ההחלטה להטיל את יהבם על יורש העצר, מוחמד בן סלמאן, ובעיקר לאור הסיכון כי יפגעו אינטרסים שהוגדרו על ידי הנשיא כחיוניים". מזכיר האוצר של ארצות הברית, סטיבן מנושין, וגורמים כלכליים רבים הודיעו על ביטול השתתפותם ב"יוזמת ההשקעות העתידיות" - ועידה כלכלית שנערכה בסעודיה באוקטובר. מזכיר המדינה של ארצות הברית, מייק פומפאו אמר שארצו בוחנת הטלת סנקציות על האנשים המעורבים ברצח. בסוכנות הביון המרכזית של ארצות הברית (CIA) סבורים כי יורש העצר הסעודי מוחמד בן סלמאן הזמין את החיסול. ב-20 בנובמבר אמר הנשיא דונלד טראמפ שבכוונתו לשמור על יחסים יציבים עם סעודיה למרות הרצח.
כחודש לאחר הרצח אמר ראש ממשלת ישראל, בנימין נתניהו, שרצח ח'אשוקג'י הוא נורא ויש לטפל בכך באופן הראוי, אך חשוב מאוד למען יציבות האזור והעולם שסעודיה תישאר יציבה.
באפריל 2019 חברת הסייבר ההתקפי הישראלית אן. אס. או. הודיעה על הקפאת עסקאותיה עם ערב הסעודית לאחר דיווחים כי התוכנה שפיתחה שימשה לריגול אחר ג'מאל ח'אשוקג'י.